Ανακοίνωση για την έναρξη επανεξέτασης ενόψει της λήξης ισχύος των μέτρων αντιντάμπινγκ όσον αφορά τις εισαγωγές ελαστικοποιημένων νημάτων από πολυεστέρες καταγωγής Ινδονησίας και Ταϊλάνδης

(2001/C 316/04)

Μετά τη δημοσίευση ανακοίνωσης για την επικείμενη λήξη(1) των ισχυόντων μέτρων αντιντάμπινγκ επί των εισαγωγών ελαστικοποιημένων νημάτων από πολυεστέρα καταγωγής Ινδονησίας και Ταϊλάνδης ("εν λόγω χώρες"), η Επιτροπή έλαβε αίτηση επανεξέτασης δυνάμει του άρθρου 11 παράγραφος 2 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 2238/2000 του Συμβουλίου(3) ("ο βασικός κανονισμός").

1. Αίτηση επανεξέτασης

Η αίτηση υποβλήθηκε στις 9 Αυγούστου 2001 από την International Rayon and Synthetic Fibres Committee ("CIRFS") ("ο αιτών") εξ ονόματος παραγωγών που αντιπροσωπεύουν το μεγαλύτερο τμήμα, και στην προκειμένη περίπτωση πάνω από το 50 %, της συνολικής κοινοτικής παραγωγής ελαστικοποιημένων νημάτων από πολυεστέρα.

2. Προϊόν

Το προϊόν που αποτελεί αντικείμενο της επανεξέτασης είναι τα ελαστικοποιημένα νήματα από πολυεστέρα ("το υπό εξέταση προϊόν"), που υπάγεται προς το παρόν στον κωδικό ΣΟ 5402 33 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Τα μέτρα που ισχύουν σήμερα είναι οριστικός δασμός αντιντάμπινγκ που επιβλήθηκε από τον κανονισμό (ΕΚ) αριθ. 2160/96 του Συμβουλίου(4), όπως τροποποιήθηκε τελευταία από τον κανονισμό (ΕΚ) αριθ. 1078/2001 του Συμβουλίου(5).

4. Λόγοι της επανεξέτασης

Η αίτηση βασίζεται στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση, όσον αφορά την Ινδονησία, και στην επανάληψη, όσον αφορά την Ταϊλάνδη, της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής.

Όσον αφορά την Ινδονησία, ο αιτών ισχυρίζεται ότι οι εξαγωγές στην Κοινότητα εξακολουθούν να πραγματοποιούνται σε σημαντικές ποσότητες σε τιμές ντάμπινγκ. Ο ισχυρισμός για τη συνέχιση του ντάμπινγκ για την Ινδονησία στηρίζεται στη σύγκριση μεταξύ της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα. Πάνω σ' αυτή τη βάση, τα υπολογιζόμενα περιθώρια του ντάμπινγκ είναι σημαντικά.

Όσον αφορά την Ταϊλάνδη, ο αιτών ισχυρίζεται ότι είναι πιθανό να επαναληφθούν οι εξαγωγές σε σημαντικές ποσότητες και σε τιμές ντάμπινγκ βάσει των διαπιστώσεων της τρέχουσας έρευνας επανεξέτασης και του γεγονότος ότι οι εξαγωγές από την Ταϊλάνδη σε άλλες τρίτες χώρες, π.χ. στις Ηνωμένες Πολιτείες Αμερικής, πραγματοποιούνται σε τιμές που αποτελούν αντικείμενο ντάμπινγκ.

Σχετικά με τη ζημία, προβάλλεται ο ισχυρισμός ότι, παρά τα ισχύοντα μέτρα, η διείσδυση ινδονησιακών εισαγωγών του υπό εξέταση προϊόντος σε σημαντικές ποσότητες και σε τιμές που αποτελούν αντικείμενο ντάμπινγκ, εξακολούθησε να έχει, μεταξύ άλλων συνεπειών, αρνητικές επιπτώσεις στο μερίδιο της αγοράς που κατέχει ο κοινοτικός κλάδος παραγωγής, με αποτέλεσμα την επιδείνωση των συνολικών του επιδόσεων και της οικονομικής του κατάστασης. Επιπλέον, αν λήξει η ισχύς των μέτρων, το τρέχον επίπεδο των εισαγωγών του υπό εξέταση προϊόντος θα αυξηθεί σημαντικά, δεδομένου ότι υπάρχει μεγάλη μη χρησιμοποιηθείσα παραγωγική ικανότητα στην Ινδονησία και στην Ταϊλάνδη (που προβλέπεται επίσης ότι θα αυξηθεί μεσοπρόθεσμα) και έχουν αναπτυχθεί κυκλώματα διανομής στην Κοινότητα γι' αυτές τις εισαγωγές του υπό εξέταση προϊόντος.

Ο αιτών ισχυρίζεται ότι η κατάσταση του κοινοτικού κλάδου παραγωγής είναι ακόμη ευαίσθητη και ότι κάθε άλλη σημαντική αύξηση των εισαγωγών σε τιμές που θα αποτελούν αντικείμενο ντάμπινγκ από τις εν λόγω χώρες, θα προκαλέσει πιθανόν ακόμη μεγαλύτερη ζημία στον κοινοτικό κλάδο παραγωγής.

5. Διαδικασία

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξεως ισχύος των μέτρων, η Επιτροπή αρχίζει έρευνα σύμφωνα με το άρθρο 11 παράγραφος 2 του βασικού κανονισμού.

5.1. Διαδικασία για τον προσδιορισμό της πιθανής πρακτικής ντάμπινγκ και της ζημίας

Η έρευνα θα καθορίσει αν η λήξη της ισχύος των μέτρων είναι πιθανόν να οδηγήσει στη συνέχιση ή στην επανάληψη του ντάμπινγκ και της ζημίας.

α) Δειγματοληψία

Λόγω του υψηλού αριθμού των εξαγωγέων που ενέχονται στην παρούσα διαδικασία, η Επιτροπή μπορεί να αποφασίσει να εφαρμόσει δειγματοληπτική μέθοδο σύμφωνα με το άρθρο 17 του βασικού κανονισμού.

i) Δειγματοληψία για τους παραγωγούς/εξαγωγείς στην Ινδονησία και στην Ταϊλάνδη

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εξαγωγείς/παραγωγοί ή οι εκπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες εξαγωγής, εντός της προθεσμίας που καθορίζεται στη σημείο 6 στοιχείο β) σημείο i) της παρούσας ανακοίνωσης:

- την επωνυμία, διεύθυνση, ηλεκτρονική διεύθυνση, τον αριθμό τηλεφώνου και φαξ ή/και τον αριθμό τέλεξ και το πρόσωπο επαφής,

- κύκλος εργασιών σε τοπικό νόμισμα και όγκος σε τόνους του υπό εξέταση προϊόντος που πωλήθηκε για εξαγωγή στην Κοινότητα κατά την περίοδο από την 1η Οκτωβρίου 2000 έως τις 30 Σεπτεμβρίου 2001,

- κύκλος εργασιών σε τοπικό νόμισμα και ο όγκος των πωλήσεων σε τόνους για το υπό εξέταση προϊόν που πωλήθηκε στην εγχώρια αγορά κατά την περίοδο από την 1η Οκτωβρίου 2000 έως τις 30 Σεπτεμβρίου 2001,

- ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος και ο όγκος σε τόνους του υπό εξέταση προϊόντος που παρήχθηκε κατά την περίοδο από 1ης Οκτωβρίου 2000 έως τις 30 Σεπτεμβρίου 2001,

- ονόματα και ακριβείς δραστηριότητες όλων των συνδεδεμένων μερών(6) που συμμετέχουν στην παραγωγή ή/και στην πώληση (προς εξαγωγή ή εγχώρια) του υπό εξέταση προϊόντος,

- όλες οι σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το κατά πόσον η εταιρεία ή εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Η Επιτροπή, για να αποκτήσει τις πληροφορίες που θεωρεί απαραίτητες για την επιλογή του δείγματος των εξαγωγέων/παραγωγών, θα έλθει επίσης σε επαφή με τις αρχές της χώρας εξαγωγής, και με όλες τις γνωστές ενώσεις εξαγωγέων/παραγωγών.

ii) Τελική επιλογή του δείγματος

Όλα τα ενδιαφερόμενα μέρη που επιθυμούν να υποβάλουν σχετικές πληροφορίες σχετικά με την επιλογή του δείγματος, πρέπει να το κάνουν εντός της προθεσμίας που καθορίζεται στο σημείο 6 στοιχείο β) σημείο i) της παρούσας ανακοίνωσης.

Η Επιτροπή σκοπεύει να προβεί στην τελική επιλογή του δείγματος αφού συμβουλευτεί τα ενδιαφερόμενα μέρη που εξέφρασαν προθυμία να συμπεριληφθούν στο δείγμα.

Οι εταιρείες που συμπεριλαμβάνονται στο δείγμα, πρέπει να απαντήσουν στο ερωτηματολόγιο εντός της προθεσμίας που καθορίζεται στο σημείο 6 στοιχείο β) σημείο ii) της παρούσας ανακοίνωσης και πρέπει να συνεργαστούν στο πλαίσιο της έρευνας.

Σε περίπτωση που δεν εκδηλωθεί ικανοποιητική διάθεση συνεργασίας, σύμφωνα με το άρθρο 17 παράγραφος 4 και το άρθρο 18 του βασικού κανονισμού, η Επιτροπή μπορεί να βασίσει τα συμπεράσματά της στα διαθέσιμα πραγματικά περιστατικά.

β) Ερωτηματολόγια

Η Επιτροπή, προκειμένου να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια στον κοινοτικό κλάδο παραγωγής και στις ενώσεις παραγωγών της Κοινότητας, στους εξαγωγείς/παραγωγούς της Ινδονησίας και της Ταϊλάνδης που συμπεριλαμβάνονται στο δείγμα, στις ενώσεις των παραγωγών/εξαγωγέων, στους εισαγωγείς και στις ενώσεις των εισαγωγέων που κατονομάζονται στην αίτηση ή που συνεργάστηκαν με την έρευνα η οποία κατέληξε στην επιβολή των μέτρων που αποτελούν αντικείμενο της παρούσας επανεξέτασης, καθώς και προς τις αρχές των εν λόγω χωρών εξαγωγής.

Οι παραγωγοί/εξαγωγείς στην Ινδονησία και στην Ταϊλάνδη οι οποίοι υποβάλλουν αίτηση για ατομικό περιθώριο, αποβλέποντας στην εφαρμογή του άρθρου 17 παράγραφος 3 και του άρθρου 9 παράγραφος 6 του βασικού κανονισμού, πρέπει να ζητήσουν ερωτηματολόγιο εντός της προθεσμίας που καθορίζεται στο σημείο 6 στοιχείο α) σημείο i), δεδομένου ότι οφείλουν να υποβάλουν δεόντως συμπληρωμένο ερωτηματολόγιο εντός της προθεσμίας που ορίζεται στο σημείο 6 στοιχείο α) σημείο ii) της παρούσας ανακοίνωσης. Εντούτοις, τα μέρη αυτά θα πρέπει να γνωρίζουν ότι εάν εφαρμοστεί η δειγματοληπτική μέθοδος στους εξαγωγείς/παραγωγούς, η Επιτροπή μπορεί να αποφασίσει να μην παραχωρήσει ατομικό περιθώριο, εάν αυτή η ενέργεια είναι επαχθής και παρεμποδίζει την έγκαιρη ολοκλήρωση της έρευνας.

Εν πάση περιπτώσει, όλα τα μέρη που δεν συνεργάστηκαν κατά την έρευνα που οδήγησε στην επιβολή των μέτρων τα οποία αποτελούν αντικείμενο της τρέχουσας επανεξέτασης, οφείλουν να έλθουν σε επαφή με την Επιτροπή πάραυτα για να διαπιστώσουν εάν κατονομάζονται στην αίτηση και, ενδεχομένως, να ζητήσουν αντίγραφο του ερωτηματολογίου εντός της προθεσμίας που καθορίζεται στο σημείο 6 στοιχείο α) σημείο i), δεδομένου ότι η προθεσμία που καθορίζεται στο σημείο 6 στοιχείο α) σημείο ii) και στοιχείο β) της παρούσας ανακοίνωσης εφαρμόζεται σε όλα τα ενδιαφερόμενα μέρη.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να παράσχουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στο σημείο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση ότι υπάρχουν ειδικοί λόγοι για να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στο σημείο 6 στοιχείο β) σημείο iii) της παρούσας ανακοίνωσης.

5.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 21 του βασικού κανονισμού και στην περίπτωση που αποδειχθούν οι ισχυρισμοί για τη συνέχιση του ντάμπινγκ και της ζημίας που έχει προκληθεί, θα ληφθεί απόφαση για το κατά πόσον η διατήρηση ή η κατάργηση των μέτρων αντιντάμπινγκ αντίκειται προς τα συμφέροντα της Κοινότητας. Γι' αυτούς τους λόγους, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις των καταναλωτών, υπό τον όρο ότι αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, μπορούν, εντός των προθεσμιών που καθορίζονται στο σημείο 6 στοιχείο α) σημείο ii) της παρούσας ανακοίνωσης, να αναγγελθούν και να υποβάλουν πληροφορίες στην Επιτροπή. Τα μέρη που ενήργησαν σύμφωνα με το προηγούμενο σημείο, μπορούν να ζητήσουν ακρόαση προβάλλοντας τους ιδιαίτερους λόγους που έχουν για να γίνουν δεκτά σε ακρόαση, εντός της προθεσμίας που καθορίζεται στο σημείο 6 στοιχείο α) σημείο iii) της παρούσας ανακοίνωσης. Θα πρέπει να σημειωθεί ότι οποιαδήποτε πληροφορία υποβάλλεται σύμφωνα με το άρθρο 21 θα ληφθεί υπόψη μόνον εάν συνοδεύεται από αποδεικτικά στοιχεία κατά την υποβολή της.

6. Προθεσμίες

α) Γενική προθεσμία

i) Αίτηση ερωτηματολογίου από τα μέρη

Όλα τα μέρη που υπάγονται στο σημείο 5 στοιχείο β) της παρούσας ανακοίνωσης, θα πρέπει να ζητήσουν ερωτηματολόγιο το συντομότερο δυνατόν, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Τα μέρη οφείλουν να αναγγελθούν, να υποβάλουν απαντήσεις στο ερωτηματολόγιο και οποιαδήποτε άλλη πληροφορία

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν υπάρχει διαφορετική πρόβλεψη. Εφιστάται η προσοχή στο γεγονός ότι η άσκηση των διαδικαστικών δικαιωμάτων που καθορίζονται στο βασικό κανονισμό, εξαρτάται από το αν το ενδιαφερόμενο μέρος αναγγελθεί εντός της προαναφερθείσας περιόδου.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία όσον αφορά τη δειγματοληψία

i) Κάθε στοιχείο σχετικό με την επιλογή του δείγματος πρέπει να υποβληθεί στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή προτίθεται να ζητήσει τη γνώμη των ενδιαφερομένων μερών τα οποία έχουν εκδηλώσει την προθυμία τους να συμπεριληφθούν σε αυτό, όσον αφορά την τελική επιλογή του δείγματος, εντός προθεσμίας 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Οι απαντήσεις στο ερωτηματολόγιο από τα μέρη του δείγματος πρέπει να φθάσουν στην Επιτροπή εντός 37 ημερών από την ημερομηνία κοινοποίησης ότι έχουν συμπεριληφθεί στο δείγμα.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν προσδιοριστεί διαφορετικά), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τελέξ του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV - 0/13 Rue de la Loi/Wetstraat 200 Β - 1049 Βρυξέλλες Αριθ. φαξ (32-2) 295 65 05 Telex COMEU Β 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, όπως προβλέπεται στο άρθρο 18 του βασικού κανονισμού, με βάση τα διαθέσιμα πραγματικά περιστατικά.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά.

(1) ΕΕ C 74 της 7.3.2001, σ. 2.

(2) ΕΕ L 56 της 6.3.1996, σ. 1.

(3) ΕΕ L 257 της 11.10.2000, σ. 2.

(4) ΕΕ L 289 της 12.11.1996, σ. 14.

(5) ΕΕ L 149 της 2.6.2001, σ. 5.

(6) Για οδηγίες όσον αφορά τον ορισμό των συνδεδεμένων εταιρειών, βλέπε άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).